Pressemelding
Tjuvholmen, 27. april 2018

**Ikoniske fotografier av legenden Prince**

**To år etter at Prince gikk bort, lever popikonet videre. Nå viser den amerikanske Nesodden-fotografen Nancy Bundt frem ikoniske fotografier av legenden Prince på THE THIEF. I fotoutstillingen «Purple Rain» fremstår han like sterk, sårbar, mystisk og vakker som alltid.**

I forbindelse med toårsmarkeringen for artistens bortgang, slapp Warner Bros. i forrige uke den frem til nå ukjente studioversjonen av «Nothing Compares to U». Coverfotoet er tatt av den amerikanske fotografen Nancy Bundt, som har bodd i Norge i mer enn 20 år. Nå kan du se dette og flere av de stemningsfulle bildene fra Purple Rain-turneen på THE THIEF i 3.etage på hotellet. Enkelte av bildene er ikke vist tidligere.

**Legendarisk**

Store deler av utstillingen er fra konserten Prince holdt i den berømte nattklubben First Avenue i Minneapolis på sin egen 26-årsdag i 1984.

– Jeg fikk en telefon fra New York med forespørsel om å ta noen bilder på en konsert som skulle leveres i farger og svart/hvitt, forteller stjernefotograf Nancy Bundt. Hun leverte bildene og tenkte ikke mer på jobben inntil det kom en ny telefon et snaut år etter. Det ble starten på et samarbeid som varte gjennom hele den legendariske Purple Rain-turneen i USA i 1984 og 1985, og resulterte i en serie ikoniske fotografier.

Bundt forteller at hver konsert bød på nye kreative muligheter og ga henne nye ideer.

– Han kunne se rett inn i kameralinsen min, samtidig som energien hans nådde ut til 10 000 mennesker.

**Sjenert superstjerne**

Tidligere denne uken kom fotografen tilbake fra USA og Minneapolis hvor Bundt var «special guest» under minnemarkeringen for artisten, låtskriveren, produsenten og filmmakeren Prince i Paisley Park, hans enorme hjem og lydstudio. Parallelt med utstillingen på THE THIEF er Bundt aktuell i samleutstillingen «Prince from Minneapolis» på Weisman Art Museum.

I THE THIEF-utstillingen møter vi en ung mann i begynnelsen av en sjelden karriere, i ferd med å oppdage seg selv som artist.

– Jeg ble ikke kjent med ham personlig, bortsett fra i den kreative prosessen, forteller Bundt i forbindelse med utstillingsåpningen i USA. – Han var i grunnen ganske sjenert, snill og hardtarbeidende, forteller Bundt.

I dag arbeider fotografen med temaer som mat, mote og musikk, og har oppdrag i flere verdensdeler.

**Sterk fortelling**Jarle Moen, direktør på THE THIEF er stolt og glad over å kunne vise Nancy Bundt og utstillingen «Purple Rain» i hotellets eget korridorgalleri THIEF Art Space.

– Disse bildene formidler en særegen råskap og energi, og viser hvilken plass det visuelle har i fortellingen om Prince. Bundt demonstrerer også sin sans for farger, lys og stemninger, sier Moen.

Helt siden åpningen i 2013 har kunst og populærkultur vært en del av hotellopplevelsen.

– Vi har en omfattende satsning på kunst, blant annet gjennom vårt nære samarbeid med kurator Sune Nordgren, Astrup Fearnley-museet og pop up-galleriet Thief Art Space, sier Moen.

Salgsutstillingen «Purple Rain» er åpen for publikum fra 26. april til 23. mai i THE THIEFs korridorgalleri i hotellets tredje etasje.

For ytterligere informasjon, kontakt:
Siri Løining
Kommunikasjonssjef
Mobil: +47 480 98 814
Email: siri.loining@thethief.com
www.thethief.com